Pintér Ákos 1991-ben végzett a KLTE matematikus szakán. Egyetemi doktori fokozatot 1992-ben, PhD fokozatot 1996-ban szerzett, 1999-ben habilitált. 2010-ben nyerte el az MTA doktori címet. Az egyetemi ranglétrát bejárva, 2011-ben egyetemi tanárrá nevezték ki. 2005 óta folytat vezetői tevékenységet, intézetigazgató helyettes, majd két cikluson át a Matematikai Intézet igazgatója, 2013 és 2017 között a Természettudományi és Technológiai Kar dékánja, 2017. július 1-től a Debreceni Egyetem általános rektorhelyettese. Tudományos munkája a diofantikus egyenletekhez kötődik, a Győry Kálmán által vezetett számelméleti iskola neveltje és tagja. 2012 és 2022 között az MTA-DE Egyenletek, függvények, görbék Kutatócsoport vezetője. Több neves egyetem és kutatóintézet vendégkutatója volt (University of British Columbia, Isaac Newton Institute (Cambridge), KAIST (Korea), KIAS (Korea)). 90 tudományos publikációjára közel 900 hivatkozást kapott. Kitüntetései: Pro Scientia Aranyérem, Erdős Díj, Akadémiai Díj (megosztott), a Magyar Köztársaság Lovagkeresztje (polgári tagozat).